Жанхъуэтекъуэ и цIыху лъапIэхэр
Къэбэрдей-Балъкъэр Республикэм щыщ Бахъсэн районым хыхьэ Жанхъуэтекъуэ къуажэм дэсхэм пщIэшхуэ хуащI мы жылагъуэм зегъэужьыным зэфIэкIрэ къарурэ езыхьэлIэ я къуажэгъухэм.
Ахэр гъэлъэпIэным хуэунэтIауэ къуажэ администрацэм Iуэхугъуэ пыухыкIахэр елэжь. Къапщтэмэ, иджыблагъэ Жанхъуэтекъуэ къуажэм и щIыпIэ администрацэм и унафэкIэ диIыгъащ жылагъуэ комиссэм къиIэта жэрдэмыр. Абы ипкъ иткIэ, «Жанхъуэтекъуэ къуажэм щIыхь зиIэ и цIыху» цIэ лъапIэр фIащащ КъБР-м и Парламентым РеспубликэмкIэ и Советым и УнафэщIу щыта, УФ-м и Федеральнэ Зэхуэсым ФедерацэмкIэ и Советым хэта, УФ-м и Къэрал Думэм и депутату, ДАХ-м и президенту щыта, иджыпсту КъБР-м и Жылагъуэ палатэм хэт Нэхущ Заурбийрэ мы къуажэм щалъхуа, экономикэ щIэныгъэхэм я доктор, хьэрычэт лэжьакIуэ Къущхьэ Хьидрэ.
